text: Seguentre parle Renelmes li cortes:
   "Maurins ac dit tot aiço que mils es,
   Trop bon conseil; si trop greu non fu pres. 
   Anuit estam as ostaus des borzeis,
   E lo matin coment li graisle espes 
   E port l'e[n]segne Alerant li marces;
   E anuit sient C message trames 
   (E lo matin cornent li graisle espes 
   E port l'e[n]segne Alerans li marques,
   E anuit sient C message trames)
   Per ajostar las naus d'aiquest paies,
   E passent Guir as pors de Marmones 
   E armem nos es pras del canp Gresles. 
   Aiqui paresce qui bons cavaillers es :
   Face entresains as dras sarazines 
   E corbretures e gonfanons d'aurfres,
   Ke bons vassaus a sos armes pares,
   E port cascuns does lances u treis,
   Ke IV jors durera li torneis.
   Droit a Tubie nos en guit lo naves 
   Desos le port Garin lo Landones;
   S'i est lo reis, sie tant fort reques 
   Ke ne li vaillent ni Normant ni Engles,
   Ke per la porte intrem, mais ben li pes.
   Pos herbrejem es vergers Godafres 
   Entre le mur el valat el defeis,
   E estem lai XV jors u un meis.
   E quant virant que serant sorbrepres,
   Si manderant los Irians els Gales 
   Per nos conbatre, que iras er lo reis;
   E nos de jau conbatons nos ab eis,
   Ke sans bataille non virame conques.
  